text: সোডিয়াম ব্রোমাইড একটি অজৈব যৌগ যার রাসায়নিক সংকেত NaBr। এটি  উচ্চ গলনাঙ্ক বিশিষ্ট সাদা, স্ফটিকাকার পদার্থ যা সোডিয়াম ক্লোরাইডের মতো দেখতে। এটি ব্রোমাইড আয়নের উৎস হিসেবে বহুল ব্যবহৃত পদার্থ এবং এর অনেক ব্যবহার রয়েছে।
  
  সংশ্লেষ, গঠন, বিক্রিয়া 
  সোডিয়াম ক্লোরাইড (NaCl), সোডিয়াম ফ্লোরাইড (NaF) এবং সোডিয়াম আয়োডাইড (NaI)-এর মতো  সোডিয়াম ব্রোমাইডও একই আকারের কেলাস গঠন  করে।  এর অনার্দ্র লবণ ৫০.৭ ডিগ্রি সেলসিয়াসের উপরে কেলাসিত হয়। তবে এর দুই অণু জলবিশিষ্ট কেলাসিত লবণটি (NaBr·2H2O) ৫০.৭ ডিগ্রি সেলসিয়াসের নিচে জলীয় দ্রবণ থেকে কেলাস গঠন করে।
  
  হাইড্রোজেন ব্রোমাইডের সাথে সোডিয়াম হাইড্রক্সাইড-এর বিক্রিয়া করে সোডিয়াম ব্রোমাইড উৎপন্ন করা হয়।
  
  সোডিয়াম ব্রোমাইড ব্রোমিনের উৎস হিসাবে ব্যবহার করা যেতে পারে। সোডিয়াম ব্রোমাইডের জলীয় দ্রবণে ক্লোরিন গ্যাস পাঠিয়ে  ব্রোমিন তৈরি করা যেতে পারে:
  
  2 NaBr + Cl2 → Br2 + 2 NaCl
  
  ব্যবহার 
  শিল্পক্ষেত্রে সোডিয়াম ব্রোমাইড সবচেয়ে কার্যকর অজৈব ব্রোমাইড হিসেবে ব্যবহৃত হয়। যেখানে ক্ষেত্রে নির্বাচিত জারণ ( Selective oxidation ) দরকার ( TEMPO-mediated জারণ) সেখানে জারণ বিক্রিয়াতে অনুঘটক হিসাবেও ব্যবহৃত হয়।
  
  ওষুধ 
  উনিশ শতকের শেষের দিকে এবং বিশ শতকের গোড়ার দিকে সোডিয়াম ব্রোমাইড নিদ্রাকারক, খেঁচুনি-রোধক ( অ্যান্টিকনভালস্যান্ট ) এবং ঘুমের ওষুধ ( সিডেটিভ ) হিসাবে ব্যাপকভাবে ব্যবহার করা হয়েছে। এর কার্যকারিতার মূলে রয়েছে ব্রোমাইড আয়ন। এই কারণে পটাসিয়াম ব্রোমাইডও সমান কার্যকর। ১৯৭৫ সালে, ব্রোমাইডের বিষক্রিয়ার কারণে মার্কিন যুক্তরাষ্ট্রে ব্রোমো-সেল্টজার ( Bromo-Seltzer ) নামে ওষুধটি সরানো হয়েছিল।  
  বাম|থাম্ব|খবরের কাগজে ব্রোমো-সেল্টজার-এর বিজ্ঞাপন (১৯০৮)
  
  অন্যান্য ব্রোমিন যৌগের প্রস্তুতি   
  জৈব সংশ্লেষণে অন্যান্য ব্রোমাইড যৌগ প্রস্তুত করার জন্য সোডিয়াম ব্রোমাইড ব্যাপকভাবে ব্যবহৃত হয়। অ্যালকাইল ক্লোরাইডগুলিকে আরও বিক্রিয়াশীল অ্যালকাইল ব্রোমাইডে রূপান্তরিত করতেও এর ব্যবহার রয়েছে:
  
  NaBr + RCl → RBr + NaCl (R = অ্যালকাইল মূলক)
  
  আগে ফটোগ্রাফিতে আলোকসক্রিয় সিলভার ব্রোমাইড লবণ প্রস্তুত করার জন্য সোডিয়াম ব্রোমাইড ব্যাপক ভাবে ব্যবহার হতো। বর্তমানে ডিজিটাল ফটোগ্রাফির জনপ্রিয়তায় এর প্রয়োজন বড়ই কম।
  
  জীবাণুনাশক 
  সোডিয়াম ব্রোমাইড জীবাণুনাশক হিসাবে ক্লোরিন-এর সাথে একত্রে স্নানাগার এবং সুইমিং পুলে ব্যবহৃত হয়।
  
  পেট্রোলিয়াম শিল্পে 
  জলে সোডিয়াম ব্রোমাইডের উচ্চ দ্রবণীয়তার কারণে ( প্রতি লিটারে ৯৪৩.২ গ্রাম,২৫ ডিগ্রি সেলসিয়াস তাপমাত্রায়  ) তেল কূপগুলিতে ঘন ড্রিলিং তরল প্রস্তুত করতে সোডিয়াম ব্রোমাইড ব্যবহার করা হয়। এক্ষেত্রে ড্রিলিং এর সময় তরল স্তম্ভে উদ্ভ‌ূত সম্ভাব্য অতিরিক্ত চাপকে প্রতিরোধ করতে ব্যবহার হয়।
  
  তথ্যসূত্র
title: সোডিয়াম ব্রোমাইড